На основу члана 40. Статута општине Инђија („Службени лист општине Инђија“ број 5/19),

 Скупштина општине Инђија на седници одржаној дана 14. јуна 2019. године, донела је

**О Д Л У К У**

**О ПРОМЕНИ НАМЕНЕ ЗЕМЉИШТА**

**Члан 1.**

Овом Одлуком се утврђује да престаје својство јавног добра у општој употреби парцелама број:

- **777/7** улица Кнеза Милоша површине 00 аri 80m2

- **920/6** улица Кнеза Милоша површине 01аr 91m2

обе уписане у лист непокретности број 619 к.о. Бешка као земљиште под зградом-објектом, јавна својинa Општине Инђија и објекат-улица, државна својина, чији је корисник Општина Инђија и мења им се намена у грађевинско неизграђено земљиште, јавна својина Општине Инђија, у циљу реализације Плана генералне регулације насеља Бешка („Службени лист општине Инђија“ број 23/17 и 11/19).

**Члан 2.**

 Задужује се Јавно предузеће за управљање путевима и паркиралиштима „Инђија пут“ Инђија да на основу ове одлуке поднесе захтев за промену намене горе наведених непокретности Републичкој геодетској управи – Служби за катастар непокретности Инђија и изврши упис насталих промена.

**Члан 3.**

Ову Одлуку објавити у „Службеном листу општине Инђија“.

**СКУПШТИНА ОПШТИНЕ ИНЂИЈА**

**Број:35-159/2019-I Председник,**

**Дана:14. јуна 2019.године**

**Инђија Милан Предојевић**

**О б р а з л о ж е њ е**

 Јавно предузеће за управљање путевима и паркиралиштима „Инђија пут“ обратило се дана 14. маја 2019. године Општинској управи општине Инђија, Одељењу за урбанизам, комунално-стамбене послове и заштиту животне средине иницијативом за доношење одлуке Скупштине општине Инђија о промени намене парцела број 777/7 и 920/6 к.о. Бешка из статуса улица у остало грађевинско земљиште у складу са Планом генералне регулације насеља Бешка, које парцеле су, према наведеном планском основу, намењене за остало грађевинско земљиште - комплекс станице за снабдевање горивом, а у циљу привођења земљишта намени.

 Уз иницијативу су достављени информација о локацији издата од стране овог Одељења број 35-2-141/2019-IV-02 од 10. маја 2019. године, решење Републичког геодетског завода-Службе за катастар непокретности Инђија број 952-02-3-496/2019 од 19. априла 2019. године, копија плана од 10. маја 2019. године и извод из листа непокретности број 619 к.о. Бешка од 13. маја 2019. године.

 Према планској документацији и то Плану генералне регулације насеља Бешка („Службени лист општине Инђија“ бр. 23/17 и 11/19) парцеле број 777/7 и 920/6 к.о. Бешка налазе се у границама грађевинског подручја насеља Бешка, у блоку број 21, у делу блока који је намењен за станицу за снабдевање горивом, а што је све констатовано у информацији о локацији издатој од стране Општинске управе општине Инђија, Одељења за урбанизам, комунално-стамбене послове и заштиту животне средине број 35-2-141/2019-IV-02 од 10. маја 2019. године.

 Према Закону о путевима („Службени гласник РС“ бр. 41/18 и 95/18-др.закон) улица је јавни пут у насељу који саобраћајно повезује делове насеља (чл. 2. ст. 1. тач. 7. Закона). Истим законом је утврђено да су јавни путеви добра у општој употреби (члан 3. став 1. Закона) и као такви нису у промету, као и да су општински путеви, улице и некатегорисани путеви који не припадају државним путевима I и II реда својина јединице локалне самоуправе на чијој територији се налази. Према Закону о јавној својини („Службени гласник РС“ бр. 72/11......95/18), члан 10. став 10. општински путеви, улице и некатегорисани путеви (који не припадају државним путевима I и II реда), као добра у општој употреби налазе се у својини јединице локалне самоуправе на чијој се територији налазе.

 Самим Планом генералне регулације насеља Бешка деловима парцела од којих су настале парцеле које су предмет ове одлуке промењена је намена из јавног добра у општој употреби у земљиште намењено за станицу за снабдевање горивом, извршена је парцелација истих и формиране су парцеле која више не представљају коридор улице.

 На основу ове одлуке задужује се Јавно предузеће за управљање путевима и паркиралиштима „Инђија пут“ да код надлежне службе за катастар изврши упис насталих промена.

 Одељење за урбанизам, комунално-стамбене послове

 и заштиту животне средине